หยุดเพิ่ม‘มาร์จิน’
TSFC ไม่ขยายวงเงินตามวอลุมที่สูงขึ้นห่วงรายย่อยใช้เต็มม.ค. 9 พันล้าน
1 มี.ค. 2556

TSFC ไม่ขยายวงเงินตามวอลุมที่สูงขึ้นห่วงรายย่อยใช้เต็มม.ค. 9 พันล้าน
TSFC หยุดให้วงเงินเพิ่มมาร์จิน รายย่อยกู้ทะลักตามวอลุม ม.ค. เดือนเดียวปูด 9,000 ล้านบาท 
น.ส.เยาวลักษณ์ อร่ามทวีทอง กรรมการผู้จัดการ บริษัทหลักทรัพย์ เพื่อธุรกิจหลักทรัพย์ (TSFC) เปิดเผยว่า ตั้งแต่วันที่ 26 ก.พ.ที่ผ่านมา บริษัทได้หยุดให้สินเชื่อส่วนเพิ่มเพื่อซื้อหุ้น (มาร์จินโลน) สำหรับลูกค้า ซึ่งปกติจะให้วงเงินเพิ่มตามมูลค่าการซื้อขายที่เพิ่มขึ้น 
ขณะนี้ยอดมาร์จินได้ขึ้นมาอยู่ที่ระดับ 3,500 ล้านบาท แตะระดับเพดานการเตือน (วอร์นนิง ลิมิต) และใกล้ระดับข้อบังคับของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดให้ TSFC ปล่อยมาร์จินไม่ให้เกิน 5 เท่าของเงินกองทุน ซึ่งปัจจุบันมีอยู่จำนวน 1,000 ล้านบาท 
นอกจากนี้ ได้ระงับการปล่อยมาร์จินโลนสำหรับหุ้นนอก SET100 แต่หุ้นที่อยู่ใน SET100 กำหนดปล่อยเพียง 30 ตัวเท่านั้น เนื่องจากพบการกระจุกตัวในการปล่อยสินเชื่อ
โดยปกติยอดมาร์จินโลนจะสูงตามปริมาณการซื้อขายหุ้น และขณะนี้ยอดการซื้อขายหุ้นได้พุ่งขึ้นมาอยู่ในระดับ 56 หมื่นล้านบาทต่อวัน เป็นเรื่องปกติที่ยอดมาร์จินโลนจะขยับเพิ่มสูงตาม โดยพบว่าในเดือน ม.ค. ทั้งระบบยอดมาร์จินเพิ่มขึ้นมาอยู่ที่ระดับ 4.9 หมื่นล้านบาท เพิ่มขึ้น 9,000 ล้านบาท เทียบจากสิ้นปี 2555 อยู่ที่ 4 หมื่นล้านบาท 
“ขณะนี้เชื่อว่าทุกโบรกเกอร์คงระวังเหมือนกันหมด คงจะระงับการปล่อยมาร์จินโลนส่วนเพิ่ม เพราะแม้แต่ TSFC ซึ่งโดยปกติจะคิดอัตราดอกเบี้ยสูงกว่าโบรกเกอร์ เรายังมียอดสินเชื่อจนเกือบเต็มเพดาน ถือเป็นการดูแลความเสี่ยง เพราะพบว่ามีการกระจุกตัวของการปล่อยสินเชื่อและหุ้นมีความผันผวนสูง แต่ขอย้ำว่าเราระงับการปล่อยสินเชื่อส่วนเพิ่ม แต่ธุรกรรมอื่นๆ ยังดำเนินการตามปกติ ส่วนจะลากยาวถึงเมื่อไหร่ขึ้นอยู่กับภาวะตลาดหุ้น” น.ส.เยาวลักษณ์ กล่าว
ทั้งนี้ ยอดมาร์จินโลนเพียง 2 เดือนแรกปีนี้ ได้ทะลุเป้าหมายยอดสินเชื่อคงค้างของปี 2556 ไปแล้ว ขณะนี้คงจะมีการทบทวนเพิ่มเป้าหมาย ส่วนแผนนำ TSFC เข้าจดทะเบียนในตลาดหุ้นนั้น เป็นส่วนหนึ่งของแผนเดิมก่อนที่ตนจะเข้ารับตำแหน่งเมื่อวันที่ 1 ม.ค.ที่ผ่านมา ซึ่งคงแผนดังกล่าวไว้ 
นางดวงมน จึงเสถียรทรัพย์ ผู้อำนวยการฝ่ายกำกับธุรกิจนายหน้าและค้าหลักทรัพย์ กล่าวเสริมว่า การระงับการปล่อยมาร์จินโลนของทางฝั่งผู้ให้บริการนั้นถือเป็นเรื่องดี ที่มีการคำนึงถึงการบริหารความเสี่ยง สร้างความสบายใจให้กับสำนักงาน ก.ล.ต. ในฐานะผู้กำกับ ดีกว่าจะปล่อยสินเชื่อโดยไม่ได้กำหนดเพดาน
นายประสิทธิ์ ศรีสุวรรณ ประธานเจ้าหน้าที่บริหาร บล.คันทรี่กรุ๊ป (CGS) กล่าวว่า การปล่อยมาร์จินของ CGS ยังไม่เต็มวงเงิน 1,800 ล้านบาท ซึ่งยังเหลือวงเงินอีกหลายร้อยล้านบาท เนื่องจากมีการเข้มงวดการปล่อยมาร์จิน บางตัวไม่ปล่อย และบางหลักทรัพย์ปล่อยมาร์จินต่ำ ซึ่งมาร์จินที่ปล่อยไม่มีปัญหา บริษัทเข้มงวดในการบริหารความเสี่ยงอยู่แล้ว 
แหล่งข่าวจากโบรกเกอร์ เปิดเผยว่า การซื้อขายหุ้นในเดือน ม.ค. พบว่ามีมูลค่าการซื้อขายหักกลบหุ้นตัวเดียวกันในวันเดียวกัน (เน็ตเซตเทิลเมนต์) จำนวน 194,468.57 ล้านบาท คิดเป็นสัดส่วน 15.24% ของมูลค่าการซื้อขายทั้งหมด 1,275,978.85 ล้านบาท
นายวีระ วุฒิคงศิริกูล รองกรรมการผู้จัดการ ผู้บริหารสายงานจัดการลงทุน บลจ.กรุงไทย กล่าวว่า บริษัทยังมองทิศทางตลาดหุ้นเป็นบวกและไม่ได้ลดน้ำหนักการลงทุนหุ้น
“ก่อนหน้านี้ เรามองดัชนีปีนี้อยู่ที่ 1,475 จุด และขยับเป้าหมายอยู่ที่ 1,575 จุด โดยมีโอกาสที่จะปรับเป้าหมายขึ้น” นายวีระ กล่าว